Sramota za Hrvatsku poštu i njihove djelatnike! Na društvenim mrežama pojavio se video snimljen ispred poslovnice Hrvatske pošte na zagrebačkoj Trešnjevci. Na snimci je vidljivo kako djelatnik Hrvatske pošte ubacuje pakete u vozilo za prijevoz pošiljki.

No sve bi to bilo dobro, da njihov djelatnik pakete ne ubacuje s udaljenosti od nekoliko metara pa eto, ako ste se ikada pitali zbog čega vaši paketi na kućnu adresu stižu u možda 'drugačijem' obliku, od onoga kakvog ste naručili, eto vam odgovora.

U komentarima ispod videa ljudi zgroženi, a naposlijetku je krenula i rasprava u kojoj su ljudi podijelili svoja loša iskustva kada su im pošiljke stizale u dijelovima. No i ostalima su se otvorile stare rane, od toga da ono što su poslali uopće nije došlo na odredište, već samo prazna ambalaža, do toga da je paketima trebalo i po dva tjedna da stignu do odredišta... Neki su brigu 'udarili' na veselje...

- Upravo danas preuzela paket od njih, na kojem lijepo stoji 'lomljivo - staklo'.... Sve je u komadićima bilo unutra kao i uvijek... ha, ha... Ovo kad vidim, kako baca pakete a znam da su među njima i sa lomljivim sadržajem kako je i označeno na pošiljci, naježim se. Imam jako loših iskustava konkretno sa HP expressom kao i dobar dio mojih poznanika .

Ne bi bio fer da ne kažem da ima i poštenih među njima, u što sam se uvjerio. Još gore od toga je to što kad vam uruče paket, a čiji je sadržaj uništen njihovim rukovanjem. Slijedi pisanje e-mailova, zivkanje i opet e-mailovi i punu šaku živaca jer to sve traje pa i mjesec i više dana.

Na kraju, ako uspijete nekakvu oštetu izvući, vratit će vam 1/4 vrijednosti u isplati. Savjetujem pošiljateljima da kad nešto šalju da OBAVEZNO naglase 4-5 puta veću vrijednost od stvarnog . Ovaj na videu bi trebao odmah dobiti otkaz ali imam i bolji prijedlog.... da oštetu koju isplate, oduzmu od njihove plaće pa da vidite kako bi bili pažljiviji. Sve u svemu, znam da se ništa neće promijeniti jer je tako već godinama. Stvar je samo u tome koliko imate sreće - u detalje se na problem osvrnula jedna gospođa.

- Kad ovo vidiš, onda mi nije ništa čudno što mi se poneki kupci žale da su dobili razbijen proizvod koji opet povratkom sam moram platiti... Ma bravo! Nadam se da će ovaj lik otkaz dobiti! Samo ih je nažalost previše takvih - dodali su ostali.

- Redovno unazad godinu dana mi poštar ostavlja obavijest da dođem po poštu, jer nitko nije bio doma, jednom me pozdravio čak, izlazim van jer čujem da se zaustavlja. U tom trenutku već kida papirić i ne bi čak ni u ruke dao, nego stavlja u sandučić - kaže.

- Kad je zaista važno - šaljite poštom... Sad mi je jasno zašto mi pola paketa dođe kao da su prošli kroz rat... Ako uopće i dođu... - pisali su kometare ispod videa.

- Šta oćete, ja sam poslao neke dijelove i znam da su bili čitavi, došlo kod čovika, čovik me napao ja gledam šta je bilo, pošalje sliku a komad oštećen. Još pritom su gospoda probali zakamuflirati paket, da je kao oštećen, sva sreća da slikam kad šaljem paket i kad ga pakiram... - savjetovali su neki ekipi.

- Ne može im niko ništa... Prije 30 dana mi isporučili prazan paket, a vrlo vrijedna roba bila unutra...Supruga potpisala, ne znajući šta treba biti u paketu, a i iz razloga, jer mi je sjedište firme na adresi doma, te stalno nešto dostavljaju sve te kurirske službe. Odgovor na pritužbu još nisam dobio.. Dno dna... - dodali su.

Na komentar ovo ponašanja njihova djelatnika upitali smo i Hrvatsku poštu a njihov odgovor, iz Korporativnih komunikacija, prenosimo u cijelosti:

Radnik koji je snimljen od jučer je suspendiran te je pokrenut postupak izvanrednog otkaza. Radi se o radniku koji je od nedavno u sustavu. Svakodnevno je na terenu oko 2500 poštara te velika većina njih odgovorno i profesionalno obavlja svoj posao. Naših 10 tisuća radnika predano radi na ostvarenju misije Hrvatske pošte - biti građanima na usluzi. Zahvaljujemo korisnicima što su nas upozorili na ovo neprimjereno ponašanje koje ćemo, kao i uvijek, najstrože sankcionirati.